ร้านนี้เป็นร้านราเมงเล็กๆที่แอบซ่อนตัวอยู่ในย่านสันติธรรม ร้านนี้น่าสนใจตั้งแต่ชื่อร้านแล้วค่ะ อยากรู้ว่าจะอร่อยจนต้องร้องไห้เหมือนชื่อร้านรึเปล่าเลยต้องขอมาลองซะหน่อย พิกัดร้านตั้งอยู่ซอยเวียงบัว(แถวแยกตุ๊กตาสันติธรรม) ถ้ามาจากรพ.เชียงใหม่รามให้ข้ามไฟแดงตรงไปทางสันติธรรม ตรงไปเรื่อยๆจนเจอรร.โสตศึกษาให้ตรงไปอีกหน่อยจะเจอสี่แยก ให้ข้ามแยกตรงไป แล้วจากนั้นเลี้ยวขวา จะเจอร้านตั้งอยู่ซ้ายมือ ร้านเป็นห้องแถว 1 ห้อง(อยู่ตรงข้ามร้านเนื้อย่าง Horumon) ที่จอดรถหายากนิดหน่อยต้องไปจอดซอยข้างๆร้าน เวลาเปิด-ปิด 5 โมงครึ่งถึง 4 ทุ่ม ราเมงของที่นี่มีราคาเริ่มต้นเพียง 59฿ มีให้เลือก 3 ไซส์ S/M/L ส่วนน้ำซุปมีให้เลือก 3 แบบ คือ ซุปซีอิ๊ว ซุปมิโสะ ซุปมิโสะกระดูกหมู ใครอยากจะเพิ่มท้อปปิ้งก็จัดได้ในราคาประหยัดเพียงแค่ 5-10฿ เท่านั้นเอง เห็นในเมนูมีท้อปปิ้ง'น้ำข้น'ด้วย เป็นท้อปปิ้งที่เอาไว้เพิ่มความมันเข้มข้นของน้ำซุป โดยส่วนตัวแล้วเราว่าดีนะเพราะอย่างเราไม่ชอบน้ำซุปที่ข้นมันมากเกินไป(เหมือนเจ้าดังบนห้าง) เพราะกินไปๆมันจะเลี่ยนมากกว่าอร่อย ส่วนใครที่ชอบแบบเข้มข้นก็สั่งเป็นท็อปปิ้งเพิ่มเอง นอกจากน้ำซุปแล้วเราลองมาแยกกันเป็นส่วนๆดูดีกว่าว่าราเมงชามนี้มีดีอะไรบ้าง เริ่มจากผัก ที่นี่ใช้ถั่วงอกออร์แกนิคที่ปลูกเอง ทำให้ได้ถั่วงอกที่ต้นเล็กเรียวแต่ไม่มีกลิ่นเหม็นเขียวทำให้กินง่ายกว่าที่คิดไว้ ท้อปปิ้งที่ขาดไม่ได้คือไข่ต้มยางมะตูมที่ต้มมากำลังพอดี และหมูชาชูที่ชิ้นค่อนข้างหนา(แต่ไม่ค่อยนุ่มเท่าไหร่) ถ้าชิ้นเดียวยังอร่อยไม่สะใจใครอยากเพิ่มก็สามารถเพิ่มได้ในราคาชิ้นละ 10฿เท่านั้นเอง ถัดมาเป็นเส้นราเมง เส้นเป็นแบบโฮมเมดเหนียวนุ่มหนึบกำลังอร่อยและให้มาแบบเยอะมาก พอทุกอย่างมาอยู่รวมกันในราเมงชามโตเราว่าอร่อยลงตัวใช้ได้เลยทีเดียว ส่วนใครที่ยังไม่อิ่มสามารถสั่งข้าวเปล่ามาเพิ่มเพื่อกินกับน้ำซุปที่เหลือตามสไตล์คนญี่ปุ่นก็ได้นะ ก่อนเติมข้าวถ้าน้ำซุปไม่ร้อนสามารถนำไปอุ่นที่ไมโครเวฟเองได้ด้วย รวมๆแล้วเราชอบร้านนี้นะ เป็นร้านราเมงที่อร่อยครบเครื่องแถมราคาประหยัดอีกต่างหาก รับรองถ้ามาที่ร้านนี้แล้วคุณอาจจะอร่อยจนต้องร้องไห้ตามชื่อร้านไปด้วยก็ได้